ABM กวาดรายได้ Q3 ทะลุ 700 ลบ. เดินหน้า “โลจิสติกส์-Green transformation” ดันปีนี้โตเด่น
ABM โชว์รายได้ไตรมาส 3 ทะลุ 700 ล้านบาท รับยอดขายทั้งใน-นอกประเทศเพิ่ม พร้อมเดินหน้า “โลจิสติกส์-Green transformation” ดันผลงานโตเด่น 
ABM โชว์รายได้ไตรมาส 3 ทะลุ 700 ล้านบาท รับยอดขายทั้งใน-นอกประเทศเพิ่ม พร้อมเดินหน้า “โลจิสติกส์-Green transformation” ดันผลงานโตเด่น
15 พ.ย. 2565

นางสาวธิญาดา เมฆพงษ์สาทร ประธานกรรมการบริหาร บริษัท เอเชีย ไบโอแมส จำกัด (มหาชน) หรือ ABM เปิดเผยว่าผลการดำเนินงานประจำไตรมาส 3 สิ้นสุดวันที่ 30 กันยายน 2565 ว่า บริษัทฯ มีรายได้รวม 708.47 ล้านบาท เพิ่มขึ้น 139.89 ล้านบาท หรือ 24.60% เมื่อเทียบกับไตรมาสก่อน 491.44 ล้านบาท ซึ่งมาจากปริมาณการขายเชื้อเพลิงชีวมวลโดยรวมทั้งในและต่างประเทศเพิ่มขึ้น โดยมีกำไรจากการดำเนินในภาพรวมอยู่ที่ 19 ล้านบาท และกำไรสุทธิ  9.05 ล้าน (เนื่องจากการตั้งสำรองหนี้สงสัยจะสูญ 10 ล้านบาท) เพิ่มขึ้น 0.79 ล้านบาท หรือ 9.56% เมื่อเทียบกับไตรมาสก่อน จากความต้องการเชื้อเพลิงชีวมวลที่เพิ่มขึ้นอย่างต่อเนื่อง
ทั้งนี้ บริษัทฯ มีรายได้จากการขายสินค้าและการให้บริการอยู่ที่ 706.49 ล้านบาท เพิ่มขึ้น 138.95 ล้านบาท หรือ 24.48% เมื่อเทียบกับไตรมาสก่อนหน้า เนื่องจากบริษัทฯ มีปริมาณการขายที่เพิ่มขึ้น โดยเฉพาะในส่วนของกะลาปาล์มและรายได้อื่นอยู่ที่ 1.98 ล้านบาท เพิ่มขึ้น 0.94 ล้านบาท หรือ 90.38% สาเหตุจากปีก่อนบริษัทฯ ได้รับเงินชดเชยจากสินค้าเสียหายและมีหนี้สูญที่ได้รับคืน ประกอบกับบริษัทฯ ได้กำไรจากอัตราแลกเปลี่ยนเงินตราต่างประเทศ
สำหรับปริมาณการขายเชื้อเพลิงชีวมวลโดยรวมของบริษัทฯ ในไตรมาส 3/2565 มีปริมาณการขายอยู่ที่ 156.07 พันตัน เพิ่มขึ้น 23.49 พันตัน  หรือ 17.72% เมื่อเทียบไตรมาสก่อน จากปัจจัยจากความต้องการเชื้อเพลิงชีวมวลในตลาดเพิ่มขึ้นอย่างต่อเนื่อง โดยแบ่งเป็นปริมาณการขายในประเทศ 122.57 พันตัน เพิ่มขึ้น 9.97 พันตัน หรือ 8.85% และปริมาณการขายในต่างประเทศอยู่ที่ 33.50 พันตัน เพิ่มขึ้น 13.52 พันตัน หรือ 67.67%  โดยเฉพาะสินค้าไม้สับ ที่บริษัทฯ ยังคงเป็นผู้ส่งออกหลัก รวมถึงการขายสินค้าอื่นเพิ่มด้วย
โดยผลงานไตรมาส 3 ที่ผ่านมา บริษัทฯ ยังคงเติบโตอย่างต่อเนื่อง จากดีมานด์เชื้อเพลิงชีวมวลที่มีความต้องการในตลาดเพิ่มสูงขึ้นและการขยายตัวอย่างต่อเนื่องของตลาดในประเทศและต่างประเทศ โดยคาดว่าความต้องการในการใช้เชื้อเพลิงชีวมวลยังคงมีเพิ่มอย่างต่อเนื่อง ประกอบกับบริษัทฯ มีแผนเชิงรุกในธุรกิจเชื้อเพลิงให้ครอบคลุมเพิ่มขึ้น โดยเฉพาะด้าน Green Transformation ที่สนับสนุนการใช้พลังงานสะอาดทดแทนการใช้เชื้อเพลิงฟอสซิลเพื่อลดภาวะโลกร้อนสนองนโยบายภาครัฐในการใช้พลังงานสะอาด จึงคาดว่าในปีนี้ บริษัทฯ ยังมีช่องทางและโอกาสการเติบโตอย่างต่อเนื่อง
อย่างไรก็ตามบริษัทฯ ยังคงมีแผนลงทุนและพัฒนาในระบบขนส่งสินค้า (โลจิสติกส์) อย่างต่อเนื่อง เพื่อเป็นการเพิ่มประสิทธิภาพในการขนส่ง ทั้งการเพิ่มจำนวนรถขนส่งและเพิ่มพื้นที่คลังสินค้า เพื่อรองรับสินค้าและการเติบโตในอนาคต ประกอบกับบริษัทฯ ได้ทำสัญญาซื้อไม้โตเร็วไว้พื้นที่ประมาณ 3,000 ไร่ และคาดว่าจะได้ไม้ทั้งหมดราว 30,000 ตัน  เพื่อเป็นแหล่งวัตถุดิบในการผลิตและรองรับการเติบโตของตลาดทั้งในประเทศและต่างประเทศที่มีแนวโน้มดีขึ้นเรื่อย ๆ ประกอบกับเป็นการป้องกันไม่ให้เกิดการขาดแคลนสินค้าในอนาคต ซึ่งบริษัทฯ ประเมินว่าจะได้รับผลผลิตดังกล่าวได้ในปี 2566